**ԻՐԱՎԱԿԱՆ ՈՒՍՈՒՄՆԱՍԻՐՈՒԹՅՈՒՆ**

**«ՀՀ Սյունիքի մարզի ընդհանուր իրավասության առաջին ատյանի դատարանի դիմումի հիման վրա՝ ՀՀ քրեական օրենսգրքի 57-րդ հոդվածի 2-րդ մասի ՀՀ Սահմանադրությանը համապատասխանության հարցը որոշելու վերաբերյալ գործի»** **կապակցությամբ**

Գործի կապակցությամբ ՀՀ մարդու իրավունքների պաշտպանի աշխատակազմի կողմից իրականացվել է ուսումնասիրություն, որի արդյունքները, Մարդու իրավունքների պաշտպանի կարծիքով, կարող են կարևոր լինել Սահմանադրական դատարանի համար որոշում կայացնելիս:

Օրենսգրքի 49-րդ հոդվածում որպես պատժի տեսակ է նախատեսված կալանքը, ինչպես նաև որոշակի ժամկետով ազատազրկումը: Օրենսգրքի 57-րդ հոդվածի 1-ին մասի համաձայն՝ կալանքը ուղղիչ հիմնարկում անազատության մեջ պահելու ձևով հասարակությունից խիստ մեկուսացման պայմաններում դատապարտյալին պահելն է, որը կարող է նշանակվել միայն ոչ մեծ և միջին ծանրության հանցագործությունների համար: Միաժամանակ, Օրենսգրքի 59-րդ հոդվածի 1-ին մասի համաձայն՝  ազատազրկումը որոշակի ժամկետով դատապարտյալին ուղղիչ հիմնարկում անազատության մեջ պահելու ձևով հասարակությունից մեկուսացնելն է:

Այսպես, ՀՀ քրեակատարողական օրենսգրքի՝ կալանքի կատարման նորմեր սահմանող դրույթների ուսումնասիրությունը ցույց է տալիս, որ կալանքը կրելու կարգը և պայմաններն առավել խիստ են: ՀՀ քրեակատարողական օրենսգրքի «Կալանքը կրելու կարգը և պայմանները» վերտառությամբ 56-րդ հոդվածի 1-ին մասի համաձայն՝ դատապարտյալները պահվում են խիստ մեկուսացման պայմաններում՝ սույն օրենսգրքի 68-րդ հոդվածի 1-ին մասով նախատեսված` դատապարտյալներին անջատ պահելու չափանիշներին համապատասխան: Նույն հոդվածի 2-րդ մասը սահմանում է, որ դատապարտյալի վրա տարածվում են փակ տեսակի ուղղիչ հիմնարկում պատիժ կրող ազատազրկման դատապարտված անձի համար սույն օրենսգրքով և իրավական այլ ակտերով սահմանված պատիժը կրելու պայմանները, բացառությամբ կալանք պատժատեսակի համար սույն օրենսգրքով սահմանված առանձնահատկությունների: Դատապարտյալին տեսակցություն չի տրամադրվում, բացառությամբ պաշտպանի հետ տեսակցության և նույն հոդվածի 3-րդ և 5-րդ մասերով, ինչպես նաև օրենքով նախատեսված դեպքերի: Ավելին, նույն մասի համաձայն՝ դատապարտյալին չի թույլատրվում վարել նամակագրություն, ստանալ ծանրոց, հանձնուք և փաթեթ, բացառությամբ առաջին անհրաժեշտության առարկաների և սեզոնային հագուստի: Դատապարտյալի նախնական կամ միջին մասնագիտական կրթություն չի իրականացվում: Ըստ նույն հոդվածի 4-րդ մասի՝ դատապարտյալն օգտվում է առնվազն մեկ ժամ, իսկ անչափահաս դատապարտյալը՝ առնվազն երկու ժամ տևողությամբ ամենօրյա զբոսանքի իրավունքից:

Նշված կարգավորումներով հանդերձ՝ ՀՀ մարդու իրավունքների պաշտպանի աշխատակազմի ներկայացուցիչների՝ ՀՀ քրեակատարողական հիմնարկներ այցերի և ազատությունից զրկված անձանց հետ առանձնազրույցների, ինչպես նաև ՀՀ մարդու իրավունքների պաշտպանի աշխատակազմի խոշտանգումների և վատ վերաբերմունքի կանխարգելման վարչության ներկայացուցիչների կողմից քրեակատարողական հիմնարկներում մշտադիտարկման այցերը վկայում են, որ գործնականում կալանավորված անձինք կամ դատապարտյալները նախընտրում են, որ որոշակի ժամկետով ազատազրկման պատժատեսակի փոխարեն իրենց նկատմամբ ընտրվի կալանքը: Առանձնազրույցների արդյունքում պարզվել է, որ այդպիսի նախընտրությունը պայմանավորված է նրանով, որ կալանքի համար, ի տարբերություն որոշակի ժամկետով ազատազրկման պատժատեսակի, նախատեսված է առավել կարճ ժամկետ: Այսինքն, չնայած առկա իրավունքների սահմանափակման, ազատությունից զրկված անձինք նախընտրում են պատիժը կրել առանց այդ իրավունքների, սակայն առավել կարճ ժամանակահատվածով, քան՝ իրավունքների առավել լայն շրջանակով, սակայն առավել երկար ժամանակահատվածով:

Միաժամանակ, հաշվի առնելով Սահմանադրական դատարան ներկայացված դիմումի բնույթը՝ Մարդու իրավունքների պաշտպանի աշխատակազմի կողմից ուսումնասիրվել են միջազգային չափանիշներ և միջազգային փորձ, որը վկայում է ազատությունից զրկված անձի իրավունքների, այդ թվում՝ ընտանիքի անդամների հետ տեսակցության իրավունքի ապահովման համար անհրաժեշտ երաշխիքների անհրաժեշտության մասին: Ըստ այդմ, ուսումնասիրության արդյունքում վերհանված տեղեկությունները ներկայացվում են ստորև.

Այսպես, ըստ Խոշտանգումների կանխարգելման կոմիտեի (ԽԿԿ)՝ ազատությունից զրկված անձը պետք է հնարավորություն ստանա պահպանելու հարաբերություններն իր ընտանիքի և մերձավոր ազգականների հետ: Ղեկավար սկզբունք պետք է լինի՝ արտաքին աշխարհի հետ շփման աջակցությունը: Այդպիսի շփման որևէ սահմանափակում պետք է հիմնավորված լինի միմիայն անվտանգության շահերի ողջամիտ պաշտպանությամբ (…)[[1]](#footnote-1):

Ավելին, ԽԿԿ-ն Հայաստանի վերաբերյալ 2011 թվականի զեկույցում նշել է, *որ անհրաժեշտ է ձեռնարկել արդյունավետ քայլեր` ապահովելու համար, որ ազատությունից զրկված անձանց՝ տեսակցություններ ունենալու և հեռախոսակապից օգտվելու իրավունքներն անհիմն կերպով չսահմանափակվեն[[2]](#footnote-2):*

Ազատությունից զրկված անձանց՝ ընտանիքի և արտաքին աշխարհի հետ կապն ապահովելու կարևորությունն ընդգծվել է նաև «Եվրոպական բանտային կանոնների մասին» Եվրոպայի խորհրդի Նախարարների կոմիտեի թիվ (2006)2 հանձնարարականի 2-րդ մասի 24.1-րդ կանոնում, ըստ որի՝ *ազատությունից զրկված անձանց պետք է թույլատրվի հնարավորին չափ հաճախ նամակների, հեռախոսակապի կամ հաղորդակցության այլ ձևերով հաղորդակցվել իրենց ընտանիքների, այլ անձանց և արտաքին կազմակերպությունների ներկայացուցիչների հետ, ինչպես նաև տեսակցել թվարկված անձանց հետ:*

Ավելին, Հանցագործությունների կանխմանն ու իրավախախտների հետ վարվեցողությանը նվիրված ՄԱԿ-ի առաջին կոնգրեսի կողմից 1955 թվականի օգոստոսի 30-ին ընդունված «Ազատությունից զրկված անձանց հետ վարվեցողության նվազագույն ստանդարտ կանոնները» նույնպես պարունակում են դրույթներ ազատությունից զրկված անձանց շփումն արտաքին աշխարհի հետ ապահովելու նպատակով։ Այսպես, ըստ ստանդարտ կանոնների 37-րդ կետի՝ *ազատությունից զրկված անձանց պետք է հնարավորություն տալ ինչպես գրավոր հաղորդակցության կարգով, այնպես էլ այցելությունների ընթացքում, կանոնավոր ժամանակահատվածների ընդմիջումով և հարկ եղած վերահսկողության տակ կապ պահպանել իրենց ընտանիքների և անբասիր վարկ ունեցող ընկերների հետ*:

Անդրադառնալով միջազգային փորձին՝ պետք է նշել, որ մի շարք երկրների քրեական օրենսդրության ուսումնասիրությունը ցույց է տալիս, որ այդ երկրներում՝ որպես պատժի տեսակ, հասարակությունից մեկուսացման նպատակ հետապնդող պատժատեսակներից նախատեսված է միայն որոշակի ժամկետով և ցմահ ազատազրկումը, իսկ կալանքը՝ որպես պատժի տեսակ, նախատեսված չէ: Այսինքն՝ խոսքը վերաբերում է ազատությունից զրկել ենթադրող առավել խիստ պայմաններով պատժատեսակին:

Բացի այդ, պետք է նշել, որ ի տարբերություն Հայաստանի, այդ երկրներում որոշակի ժամկետով ազատազրկման նվազագույն ժամկետն առավել կարճ է: Այդ երկրների քրեական օրենսգրքերի ուսումնասիրությունները ցույց են տալիս, որ որոշակի ժամկետով ազատազրկման նվազագույն ժամկետը 30 օր է կամ ավելի նվազ: Այսպես, Բոսնիա և Հերցեգովինայի Հանրապետության քրեական օրենսգրքի 43-րդ հոդվածի, Խորվաթիայի Հանրապետության քրեական օրենսգրքի 53-րդ հոդվածի, Գերմանիայի Դաշնային Հանրապետության քրեական օրենսգրքի 38-րդ հոդվածի համաձայն՝ որպես որոշակի ժամկետով ազատազրկման նվազագույն ժամկետ 30 օր է սահմանված: Միաժամանակ, ըստ Լատվիայի Հանրապետության և Ռումինիայի քրեական օրենսգրքերի, համապատասխանաբար՝ 38-րդ և 60-րդ հոդվածների՝ որոշակի ժամկետով ազատազրկման նվազագույն ժամկետը 15 օր է: Ավելին, Դանիայի Թագավորության քրեական օրենսգրքի 33-րդ հոդվածում նշված ժամկետ է նախատեսված 7 օրը, իսկ Ալբանիայի Հանրապետության քրեական օրենսգրքի 32-րդ հոդվածում՝ 5 օրը:[[3]](#footnote-3)

1. Տե´ս 1991 թվականի հունվարի 1-ից մինչև դեկտեմբերի 31-ն ընկած ժամանակահատվածում ԽԿԿ-ի գործունեության մասին 2-րդ ընդհանուր հաշվետվության 51-րդ կետը: [↑](#footnote-ref-1)
2. Տե՛ս ԽԿԿ-ի զեկույցը 2010թ. մայիսի 10-ից 21-ը Հայաստան կատարած այցի վերաբերյալ։ Փաստաթուղթ թիվ CPT/Inf (2011) 24, կետ 124-126: Զեկույցի ամբողջական տեքստը հասանելի է հետևյալ հղումով. <http://www.cpt.coe.int/documents/arm/2011-24-inf-eng.pdf>: [↑](#footnote-ref-2)
3. Նշված տեղեկատվության աղբյուրն է <http://www.legislationline.org/documents/section/criminal-codes> կայքում տեղադրված մի շարք երկրների քրեական օրենսգրքերը: Տեղեկատվությունը ներկայացվում է ըստ 22.01.2018 թվականի դրությամբ կայքում տեղադրված օրենսգրքերի համապատասխան դրույթների: Գերմանիայի Դաշնային Հանրապետության քրեական օրենսգրքի դրույթները ներկայացված են <https://www.gesetze-im-internet.de/englisch_stgb/> կայքի տվյալներով՝ 22.01.2018 թվականի դրությամբ: [↑](#footnote-ref-3)